शांति भूषण पर आरोप वाली सीडी संदेहास्पद : अग्निवेश  
स्वामी अग्निवेश ने लोकपाल विधेयक के लिए गठित संयुक्त समिति के सह-अध्यक्ष शांति भूषण को विवादों में घेरने वाली सीडी को 'संदेहास्पद' करार दिया।
सामाजिक कार्यकर्ता स्वामी अग्निवेश ने रविवार को लोकपाल विधेयक के लिए गठित संयुक्त समिति के सह-अध्यक्ष शांति भूषण को विवादों में घेरने वाली सीडी को 'संदेहास्पद' करार दिया। उन्होंने इस सीडी को तैयार कराने वाले की मंशा पर भी सवाल उठाए।  इस सीडी में शांति भूषण की कथित रूप से एक संदेहास्पद कानूनी सौदेबाजी के बारे में की गई बातचीत दर्ज है।  एक समाचार चैनल के साथ बातचीत में अग्निवेश ने कहा कि विधेयक का स्वरूप तय करने की प्रक्रिया को 'पटरी से उतारने' के प्रयास में आरोप लगाए गए हैं।  अग्निवेश ने कहा, "आप सीडी को एक पूरी सच्चाई के रूप में देख रहे हैं। मैं कहता हूं कि यह पूरी सीडी ही संदेहास्पद है। इस सीडी को तैयार कराने वाला अथवा इसका कोई मालिक नहीं है।" उन्होंने कहा, "इस सीडी को तैयार कराने के पीछे चाहे जो कोई भी हो वह कायर है। वह सीडी के मालिकाना हक का दावा करने के लिए सामने नहीं आ रहा है। उसने यह सीडी वर्ष 2006 में क्यों तैयार की? इसके पीछे साजिश की मंशा क्या है।   स्वामी ने कहा कि वह इस सीडी को जरा भी गम्भीरता से नहीं लेते क्योंकि इस तरह से किसी को किसी भी समय बदनाम किया जा सकता है। उन्होंने कहा कि इस सीडी को तैयार कराने के पीछे जो कोई भी व्यक्ति है वह विधेयक का स्वरूप तैयार करने के लिए शुरू हुई प्रक्रिया को पटरी से उतारना चाहता है। वह इस तरह की मंशा और उन ताकतों को परास्त करना चाहते हैं। उन्होंने कहा कि संयुक्त समिति का कामकाज 30 जून को समाप्त हो जाएगा और इसके बाद यदि शांति भूषण दोषी पाए जाते हैं तो उन्हें दंडित किया जा सकता है।